અમદાવાદ– શેરબજારમાં સતત છ ગાબડા બાદ આજે મજબૂતી આવી હતી. એશિયાઈ સ્ટોક માર્કેટ સુધરીને આવતાં ભારતીય શેરોમાં નીચા મથાળે નવી લેવાલીનો ટેકો આવતાં સુધારો આવ્યો હતો. મંદીવાળા ઓપરેટરોએ પણ વેચાણો કાપ્યા હતા. એફઆઈઆઈ છેલ્લી બે ટ્રેડિંગ સેશનથી બાયર થઈ છે, જેને પગલે નવી વેચવાલી અટકી હતી. ટ્રેડિંગ સેશનને અંતે બીએસઈ સેન્સેક્સ 318.48(0.96 ટકા) ઉછળી 33,351.57 બંધ રહ્યો હતો. તેમજ એનએસઈ નિફટી ઈન્ડેક્સ 88.45(0.87 ટકા) ઉછળી 10,242.65 બંધ થયો હતો. શેરબજાર સતત છ દિવસથી એકતરફી ગગડી રહ્યું હતું. જેને પગલે માર્કેટ હાઈલી ઓવરસોલ્ડ થઈ ગયું હતું. આજે સવારે એશિયાઈ સ્ટોક માર્કેટ સુધરીને આવતાં ભારતીય શેરોના ભાવ ઊંચા ખુલ્યા હતા, ત્યાર બાદ મંદીવાળા ઓપરેટરોની વેચાણ કાપણી આવતાં આ સુધારો વધુ આગળ વધ્યો હતો. આજે બેંક, ઓટો, કેપિટલ ગુડ્ઝ, કન્ઝ્યુમર ડ્યુરેબલ સેકટરના શેરોમાં નીચા મથાળે ટેકારુપી લેવાલી આવી હતી. જેથી મજબૂતી ઝડપી આવી હતી. અગ્રણી ટેકનિકલ એનાલીસ્ટોના મતે માર્કેટ બાઉન્સબેક છે, ઓવરઓલ સેન્ટિમેન્ટ નરમાઈનું છે. સેન્સેક્સ 34,350 ઉપર બંધ ન આવે ત્યાં સુધી માર્કેટમાં દરેક ઉછાળે વેચવાલી આવ્યા કરશે.